ELŐTERJESZTÉS

**Szombathely Megyei Jogú Város Közgyűlésének 2017. október 26-i ülésére**

**Javaslat a Szombathelyi Sportközpont és Sportiskola Nonprofit Kft. - vel kapcsolatos döntések meghozatalára**

Szombathely Megyei Jogú Város Közgyűlése a 191/2017.(VI.15.) Kgy. sz. határozatával 2017. július 1. napjától 2017. december 31. napjáig terjedő határozott időtartamra a Szombathelyi Sportközpont és Sportiskola Nonprofit Kft. ügyvezetőjének Karácsony Krisztinát választotta meg, munkaviszony keretében, havi bruttó 600.000,- Ft díjazás ellenében. Az ügyvezető megbízása 2017. december 31. napjával lejár.

A Közgyűlés a szóban forgó határozat 3. pontjában felkérte a Szombathelyi Sportközpont és Sportiskola Nonprofit Kft. ügyvezetőjét, hogy a Kft. átszervezésére, jövőbeli működésére vonatkozó javaslatát terjessze a Közgyűlés szeptemberi ülése elé.

Az Kft. vezetőjével történt többfordulós tárgyalások alapján az alábbiakat javaslom a Tisztelt Közgyűlésnek:

* A Szombathelyi Sportközpont és Sportiskola Nonprofit Kft. továbbra is egy gazdasági társaságként működjön olyan módon, hogy a Kft. feladatai közé tartozó két nagy terület – a sportiskolai képzés, és a létesítmény fenntartás 2018. január 1. napjától kezdődően önálló, egymástól elkülönülő szervezeti egységenként működik.
* Az önálló részegységek élére kinevezett vezetők – az ügyvezető koordinálásával, és felügyeletével – önálló döntési jogkörrel, és felelősséggel rendelkeznének.
* A Közgyűlés 2018. január 1. napjától kezdődően öt évre terjedő határozott időtartamra nevezze ki a Kft. élére Karácsony Krisztinát, akinek a feladatául szabnánk, hogy - fentiek figyelembe vételével – dolgozza át a cég Szervezeti és Működési Szabályzatát, és az SZMSZ-t valamint a cég jövőbeli működésére vonatkozó javaslatát terjessze a Gazdasági és Városstratégiai Bizottság, valamint a Jogi és Társadalmi Kapcsolatok Bizottsága decemberi ülése elé.

Kérem a Tisztelt Közgyűlést az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. október „ ”**

**/: Dr. Puskás Tivadar :/**

**HATÁROZATI JAVASLAT**

**……2017. (X.26.) Kgy. sz. határozat**

1. A Közgyűlés úgy döntött, hogy a Szombathelyi Sportközpont és Sportiskola Nonprofit Kft továbbra is egy gazdasági társaságként működjön tovább olyan módon, hogy a Kft. feladatai közé tartozó sportiskolai képzés, illetve létesítmény fenntartás 2018. január 1. napjától kezdődően önálló, egymástól elkülönülő szervezeti egységenként működik.
2. A Közgyűlés a Szombathelyi Sportközpont és Sportiskola Nonprofit Kft. ügyvezetőjének 2018. január 1. napjától 2022. december 31. napjáig terjedő határozott időtartamra Karácsony Krisztinát választja meg munkaviszony keretében, havi bruttó 600.000,- Ft díjazás ellenében. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra. A Közgyűlés felhatalmazza a Polgármestert az alapító okirat módosítás aláírására.
3. A Közgyűlés felkéri a Szombathelyi Sportközpont és Sportiskola Nonprofit Kft. ügyvezetőjét, hogy jelen határozatban foglaltak figyelembe vételével dolgozza át a cég Szervezeti és Működési Szabályzatát, és az SZMSZ-t valamint a cég jövőbeli működésére vonatkozó javaslatát terjessze a Gazdasági és Városstratégiai Bizottság, valamint a Jogi és Társadalmi Kapcsolatok Bizottsága decemberi ülése elé.

**Felelős:** Dr. Puskás Tivadar polgármester

Koczka Tibor alpolgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője,

Lakézi Gábor, a Városüzemeltetési Osztály vezetője

Karácsony Krisztina, a Szombathelyi Sportközpont és Sportiskola Nonprofit Kft. ügyvezetője/

**Határidő:** azonnal a /1. 2. pont vonatkozásában/

Gazdasági és Városstratégiai Bizottság, valamint a Jogi és Társadalmi Kapcsolatok Bizottsága 2017. decemberi ülése a /3. pont vonatkozásában/